b"\n_START_ARTICLE_\nKen Follett\n_START_SECTION_\nLiv og karriere\n_START_PARAGRAPH_\nFollett blev f\xc3\xb8dt den 5. juni 1949 i Cardiff i Wales. Han voksede op med sine for\xc3\xa6ldre Martin Follett og Lavinia (Veenie) Follett som den \xc3\xa6ldste af fire s\xc3\xb8skende.  Hans for\xc3\xa6ldre tilh\xc3\xb8rte Plymouth Brethren kirken, og det var derfor forbudt for b\xc3\xb8rnene at se TV. Derfor udviklede Follett tidligt interesse for litteratur. Familien flyttede til London, da han var ti \xc3\xa5r gammel, og efter grundskolen blev Follett optaget p\xc3\xa5 gymnasiet Harrow Weald; i 1967 blev han indskrevet ved University College London, hvor han studerede filosofi og blev interesseret i centrum-venstre politik._NEWLINE_Han giftede sig i 1968 med sin f\xc3\xb8rste hustru Mary, og samme \xc3\xa5r fik de s\xc3\xb8nnen Emanuele. Efter afsluttende eksamen i 1970 tog han til Cardiff, hvor han arbejdede som reporter p\xc3\xa5 South Wales Echo. Tre \xc3\xa5r senere rejste han tilbage til London og fik job p\xc3\xa5 Evening News. I midten af 1970'erne blev han redakt\xc3\xb8r for et mindre forlag, og samtidig begyndte han at skrive fiktion i fritiden. Hans f\xc3\xb8rste bog gav et honorar, som netop strakte til, at kunne f\xc3\xa5 sin bil repareret.  Successen kom gradvist, men med Eye of the Needle fra 1978 fik han sit internationale gennembrud. Lige siden har alle hans b\xc3\xb8ger n\xc3\xa5et bestsellerlisterne i USA og England._NEWLINE_Efter skilsmisse fra Mary blev han i 1984 gift med Barbara Follett, som repr\xc3\xa6senterede Labour i Det britiske parlament fra 1997-2010. Ken Follett har v\xc3\xa6ret et prominent medlem af partiet is\xc3\xa6r med \xc3\xb8konomisk st\xc3\xb8tte for forskellige kampagner; bl.a. markerede han sig som st\xc3\xb8rste bidragyder til Ed Balls' kampagne for at opn\xc3\xa5 valg som leder af Labour i 2010."